Den nordjyske ordensmagt har haft mere end almindeligt travlt med slagsbrødre og euforiserende stoffer.

Nordjyllands Politi har haft nok at se til i løbet af natten, hvor der har været udsædvanligt mange sager. Det nordjyske natteliv har både langet en masse håndmadder ud og forsøgt sig med forskellige euforiserende stoffer. Det siger vagtchef ved Nordjyllands Politi Per Jørgensen. - I nat var der rigtig mange, der ville slås. Der var mange, der var påvirket af både det ene og det andet, så vi har fyldt detentionen op i både Aalborg og Frederikshavn, siger Per Jørgensen. Det er i hele regionen, at der har været behov for politiets indgriben. Detentionerne er fyldte, og det sker efter en fredag nat, hvor der nærmest ikke var noget at tage sig til for ordensmagten. - I går var der absolut ingenting af den salgs, og i dag har det så været virkelig travlt, siger Per Jørgensen. Ifølge vagtchefen er der ikke nogen af sagerne, der er alvorlig karakter.